**Rēhita ki te pōti ki te Pōtitanga Whānui 2020 me ngā tāpaetanga pōti**

Me mātua whakarite kei te rēhita koe kia āhei ai koe ki te whakaputa i ō whakaaro i roto i te Pōtitanga Whānui 2020 me ngā tāpaetanga pōti.

Mēnā kei te rēhita koe i mua o te 16 o Hereturikōkā, ka whiwhi koe i tētahi mōkī mōhiohio pōti i roto i te mēra me tētahi kāri EasyVote kia tere ake ai te pōti. Kia rēhita ai me te pōti, me 18 ō tau, neke atu rānei, ā, me kirirarau koe nō Aotearoa, me kainoho tūturu rānei me te noho pūmau ki Aotearoa mō te 12 marama, neke atu rānei, i tētahi wā.

He māmā te rēhita, te whakahou rānei i ō taipitopito i runga ipurangi i [vote.nz](http://www.vote.nz) mā tētahi raihana, uruwhenua rānei o Aotearoa, tō tuakiri RealMe rānei. Ka taea anō e koe te whakamahi tētahi pepa rēhita – tīkina ake tētahi mai i te paetukutuku i 0800 36 76 56, ka patowaea rānei i tō ingoa me tō wāhi noho ki 3676 kia tukuna atu ai tētahi puka ki a koe.

I te pōtitanga whānui, ka pōtihia e tātau ngā rōpū tōrangapū me ngā kaitono e hiahia ana tātau kia noho hei māngai mō tātau ki te Pāremata. E rua ngā tāpaetanga pōti ka tū anō i te taha o te pōtitanga. Ka pōti tātau mēnā rānei e whakamanahia te End of Life Choice Act 2019, e hoatu ai ki ērā tāngata whai mate tuamatangi te kōwhiringa kia tono āwhina ki te whakamate. Ka pōti anō tātau mēnā me whakamana te whakamahinga pārekareka o te tarutaru.

Kia whiwhi kōrero atu anō mō te rēhita me te pōti haere ki [vote.nz](http://vote.nz), ā, mō ētahi mōhiohio anō mō ngā tāpaetanga pōti haere ki [referendums.govt.nz](https://www.referendums.govt.nz/).

**Whakamahia tō pōti ki te Pōtitanga Whānui 2020 me ngā tāpaetanga pōti**

Ko te nuinga o tātau kua rēhita kē, ā, kei te pōti - kua whakauru mai anō koe? Mēnā kāore anō, kei te wahangū koe mō ngā take nui e whai pānga ana ki a tātau. Ko te hunga anake i tika te rēhita ka āhei ki te pōti i roto i te Pōtitanga Whānui 2020 me ngā tāpaetanga pōti mō te End of Life Choice me te whakature me te whakahaere i te rauhea.

Mēnā he kirirarau koe nō Aotearoa, he kainoho tūturu rānei, ā, kua 18 ō tau, me eke atu koe ki tētahi rārangi pōti. Ā, i ia wā ka neke whare koe, me whakahou koe i ō taipitopito kia mau ai tō wāhi noho tika.

Me whai wāhi ki ngā whakataunga e whai pānga ana ki a koe. He mahi iti noa te pōti, engari he pānga nui tōna ki a koe, tō whānau me Aotearoa. Nōu te tika ki te pōti.

He māmā te eke atu ki te rārangi pōti, te whakahou rānei i tō wāhi noho! Ka taea e koe te mahi i runga ipurangi i [vote.nz](http://www.vote.nz) mā tō raihana taraiwa o Aotearoa, tō uruwhenua o Aotearoa rānei, tō tuakiri RealMe kua whakaūngia rānei. Tirohia a [vote.nz](http://www.vote.nz) mō ētahi atu mōhiohio, ā, mēnā he pātai āu me pātai atu ki a Karaka i runga Pukamata i [facebook.com/VoteNZ](http://www.facebook.com/VoteNZ)

**Te pōti mō tō whānau me tō anamata**

Ko te rēhita ki te rārangi pōti te mahi tuatahi mō te whakaputa i ō whakaaro mō te anamata mō tō whānau. Ko te tikanga o tēnei ka whai wāhi tātau ki ngā pōtitanga ā-rohe ina pōtihia e tātau te hunga whakatau tikanga mō ō tātau rohe, me ngā pōtitanga whānui ina kōwhiria e tātau te hunga hei māngai mōu i te Whare Pāremata. Ka whai wāhi anō tātau ki te whakaputa whakaaro mō ngā take nui e whai pānga ana ki ngā tāpaetanga pōti.

Mēnā me rēhita ō whanaunga, hoa rānei, me whakahau i a rātau kia rēhita ināianei kia reri ai ki te pōti i te wā pōti. Ā, mēnā kua neke whare koe, kia maumahara koe ki te whakahou i tō wāhi noho ki te rārangi pōti kia mana ai tō pōti.

He māmā te rēhita, te whakahou rānei i ō taipitopito wāhi noho. Ka taea te mahi tuihono i [vote.nz](http://www.vote.nz), te waea atu ki 0800 36 76 56, te patowaea rānei i tō ingoa, wāhi noho hoki ki 3676, kia tukuna atu ai he puka rēhita ki a koe.

Ka āhei ngā Māori e rēhita ana mō te wā tuatahi ki te kōwhiri mēnā me eke atu rātau ki te rārangi Māori, te rārangi whānui rānei. Mēnā kei runga koe i te rārangi Māori ka pōti koe mō tētahi kaitono kei tētahi rohe pōti Māori, ā, mēnā kei runga koe i te rārangi whānui ka pōti koe mō tētahi kaitono ka tū ki tētahi rohe pōti whānui. He whakatau hira tēnei, nō reira me kōrero ki tō whānau ka tirotiro i [vote.nz](http://www.vote.nz) mō ētahi atu mōhiohio.

He pānga nui te pōti ki te anamata o tō whānau. Me āwhina i Te Kaitiaki Take Kōwhiri kia whānui te puta o te kōrero mō te hira o te eke atu ki te rārangi me te whakarite ki te pōti. Mēnā he huihuinga, he whai wāhitanga rānei ki te kōrero ki tō whānau me ō hoa, kei te hiahia mātau ki te rongo i ngā kōrero.

Rapua ngā taipitopito whakapā mō ō Kairēhita Kaipōti i [vote.nz](http://www.vote.nz). Kei konei mātau ki te āwhina!

**Te Rārangi Huna Matatapu – he ara mō te hunga he māharahara haumaru ō rātau**

Ehara i te mea kei te haumaru te āhua o ngā tāngata katoa i te wātea tūmatanui mai o ā rātau taipitopito ki te rārangi pōti, engari ehara i te mea ka ngaro tō rātau tika ki te pōti.

**Mēnā e whakapono ana koe ka noho mōrea koe, tō whānau rānei ki te whakaputahia tō ingoa me te wāhi noho ki te rārangi pōti,** ka āhei pea koe ki te eke atu ki te rārangi pōti rārangi huna matatapu.

**Ka āta tiakina ō taipitopito rēhita e te Kairēhita Kaipōti i tō rohe, ā, kāore e tukuna atu ki tētahi atu.**

Hei rapu mōhiohio atu anō mō te rārangi huna matatapu, ā, te tirotiro mēnā he ara mōu, mō tētahi atu rānei, haere ki [vote.nz](http://www.vote.nz), waea atu rānei ki 0800 36 76 56. Ko tō tika ki te pōti tērā, kaua e mahue ki waho.

**Ngā ihirangi Pukamata mō te hunga whai pānga mai**

**Rēhita tuihono**

He māmā te rēhita! Ka taea e koe te mahi i runga ipurangi i [vote.nz](http://www.vote.nz) mā tō raihana taraiwa o Aotearoa, tō uruwhenua o Aotearoa rānei, tō tuakiri RealMe kua whakaūngia rānei. Me whakawātea i a koe mō te 5 meneti ināianei kia reri ai koe ki te pōti i te Pōtitanga Whānui 2020 me ngā tāpaetanga pōti.

**Ngā kaimātakitaki taiohi**

Mēnā kua eke koe ki te 18 tau, koinei te wā ki te eke atu ki te rārangi pōti kia reri ai koe ki te pōti i te wā pōti. Mā te pōti, ka whai wāhi koe ki te whakaputa whakaaro mō ngā whakatau ka whai pānga ki tōu ao, i ia rā. Whakaputahia ō whakaaro!